《送曹德昭入掾中台》
元代·吴克恭

孟秋高飙荡焱热，太白当头映佳月。天地始肃禾乃登，长歌送君思激烈。

青骢马肥青刍秣，公子为郎亦材杰。台端象贤重耳目，天边北斗司喉舌。

大夫抗礼丞相前，掾曹执法俱才贤。栖乌在庭柏树古，元气旁礴云苍然。

鲁公葛藟方绵绵，金钟玉磬两在县。快哉此行视京秩，清庙之瑟朱丝弦。

故人沦落江海边，为君一诵《秋水》篇，请君直上穷河源。

作者简介：常州人，字寅夫。好读书，以举子业无益于学，遂致力诗古文。诗体古淡，为时所称。有《寅夫集》。